Volkswagenia ajanut lahtelaismies tempasi itsensä viime hetkellä kirveen terän alta pois.

Syytetty sivalsi retkikirveellä sisälle sivuikkunasta. Kuvaan poliisi on piirtänyt nuolen, joka osoittaa BMW:n avointa takaluukkua. TODISTAJAN KUVA

Kaulaan tuli kuitenkin neljän sentin verinaarmu.

Naarmu oli hyvin lähellä suuria verisuonia ja teko siten hyvin vaarallinen.

BMW X6 -katumaasturia ajanut mies pääsi viiltämään pienellä kirveellään Volkswagenin sisälle, koska tuon auton kuljettajan puoleinen sivuikkuna oli ollut auki.

Tapaus sattui viime elokuun 6. päivä Lahdessa. Päijät-Hämeen käräjäoikeus on nyt tuominnut 31-vuotiaan lahtelaisen autoalanyrittäjän vankeusrangaistukseen.

Yhden vuoden, kahden kuukauden ja kymmenen päivän pituinen vankeusrangaistus luettiin törkeästä liikenneturvallisuuden vaarantamisesta sekä törkeän pahoinpitelyn yrityksestä. Rangaistus on ehdoton, koska sama mies on aiemminkin tuomittu vankilaan.

Uhrilleen 31-vuotiaan lahtelaisyrittäjän tulee korvata kivusta ja särystä 200 euroa, rikoksen aiheuttamasta loukkauksesta 2 000 euroa sekä 1 998 euron oikeudenkäyntikulut.

Toinen sivullinen kuvasi

Väkivallanteolla oli kaksi silminnäkijää, jotka istuivat Volkswagenin takana olleessa autossa. Toinen heistä otti oheisen kännykkäkuvan.

Kertomansa mukaan silminnäkijät näkivät, että BMW-mies otti jonkin esineen autonsa takakontista ennen kuin meni Volkswagenin luokse. He havaitsivat jotain ”vaaleanruskeaa”. He eivät kuitenkaan tunnistettavasti nähneet pientä kirvestä, joka uhrin mukaan oli ollut BMW-miehen kädessä.

Todistajat eivät myöskään nähneet sitä nopeaa hetkeä, kun BMW-mies kumartui Volkswagenin sisälle ja sivalsi kirveen terällä kohti pienemmän auton kuljettajan kaulaa.

Käräjäoikeus uskoi kuitenkin VW-kuskin seikkaperäistä ja uskottavaa kertomusta kirveestä. Käräjäoikeuden selvityksen mukaan mukaan silminnäkijät olivat olleet kumartumiseen ja viiltoon nähden kuolleessa kulmassa.

”Halusin tietää miksi”

Syytetty väitti, että oli avannut autonsa takaluukun vahingossa avaimen kauko-ohjauksella. Hän ei ottanut takakontista mitään. Kirveen sijasta hänellä oli ollut kädessään kännykkä.

Todistajat puhuivat toista. Kumpikaan heistä ei ollut havainnut kännykkää. Sitä vastoin he olivat nähneet kaksi takakontilla käymistä.

Oikeus kiinnitti huomiota siihen, ettei vastaaja osannut selittää sitä, miksi hän oli käynyt autonsa takakontilla.

Syytetyn mukaan hän oli ajanut Volkswagenin eteen ja noussut autosta jutellakseen Volkswagenin kuljettajan kanssa. Hän halusi tietää, miksi tämän oli ajanut hänen perässään ja vilkutellut valoja.

Kaistalta toiselle

Törkeän pahoinpitelyn -yritystä edelsi 31-vuotiaan lahtelaisyrittäjän törttöily liikenteessä.

Volkswagenin kuljettajan lisäksi muutkin autoilijat olivat tuona kauniina suvitiistaina ihmetelleet BMW:n outoa ajotapaa muun muassa Hollolankadulla ja Hämeenlinnantiellä.

Iso BMW oli seilannut Hollolankadulla kaistalta toiselle, kulkenut välillä tarpeettomasta kahdella kaistalla, kiilannut tuon auton eteen siten että sen kuljettajan piti tehdä voimakas jarrutus.

Välillä BMW kulki erittäin hitaasti.

Oikeudessa puhuneen todistajan mukaan BMW kiilasi paitsi hänen omaa autoaan myös kahta muuta. Toinen näistä oli ollut tila-automainen taksi, jonka kuljettaja teki nopean väistöliikkeen.

Käräjäoikeus katsoi, että tuossa taksissa olleet matkustajat olivat vaarassa.

31-vuotias otettiin kiinni seuraavana päivänä. Hän ei ollut päihtynyt.